  Туспуктэм: Константин Вознесенских Майя Бывальцева Воткинск «Уж данлыкъя кар» («Город турдовой доблести») луоз. 5-тӥ куарусёнэ «Победа» оргкомитетлэн кенешоназ Россилэн азьмуртэз Владимир Путин 10 каръёслы дано ним сётон сярысь вазиськонлы дурбасьтӥз. Со сярысь Воткалэн тӧроез Алексей Заметаев «ВКонтакте» мерлыко вотэсысь бамаз ивортӥз. « "Уж данлыкъя кар" ним вань поколениос понна пусйымон луэ. Ветеранъёс понна – соослэсь ӟеч ужамзэс туж вылӥын данъян. Кин али кунлэсь ожутиськонъя кулэяськонэз быдэстон понна станок дорын куинь сменаен сылэ – ужзылэсь кулэлыксэ дунъян. Егитъёс понна – адӟем карыны пример, соос песятайёссылэн ноку адӟылымтэ героизмзы, Атыкай музъемзэс яратэмзы сярысь тодыны кулэ. Тодыны но данъяськыны! » Алексей Заметаев, Воткакарлэн тӧроез Быдӟым Атыкай ож аръёсы улосчиосмылэн ужысь подвигзы дауръёсы кыльыны кулэ. Воткаын улӥсьёс ож но граждан вузъёсты вис карытэк поттӥзы. Заводъёсын арлыдоосын артэ пиналъёс ужазы, пусйиз Алексей Заметаев. Тодэ вайытом, Воткинсклы «Уж данлыкъя кар» дано ним сётонъя кичӧлтӥсь группалэн нырысетӥ пумиськонэз 2022-тӥ арын 3-тӥ южтолоэзе ортчиз. 29-тӥ южтолэзе Удмуртилэн Кун Кенешысьтыз депутатъёс вазиськонлы дурбасьтӥзы. Дано ним басьтыны кичӧлтон понна 125 сюрслэсь трос кинюртэмъёсты люказы. Кура сётонэ быдэс элькунын улӥсьёс пыриськизы. Ватсалом, Воткаен ӵош дано нимез Владимир, Находка, Новомосковск, Подольск, Прокопьевск, Рязань, Рубцовск, Улан-Удэ, Ханты-Мансийск нуллозы. Пусъём, Ижкарлы «Уж данлыкъя кар» ним 2020-тӥ арын сётӥзы. 2022-тӥ арын солы сӥзем стелаез усьтӥзы.  Тегъёс: Вотка ВладимирПутин Мерлык уж Удмуртия  